আমরা এখন ইংল্যান্ড স্কটল্যান্ড-এর বর্ডার ক্যাম্বরিয়ার (যে জায়গাটি লেক ডিস্ট্রিক্ট নামে সুপরিচিত) ন্যাশনাল পার্কের গভীর জঙ্গলের মধ্যে এক টুকরো নুড়ি বিছানো জায়গায় দাঁড়িয়ে আছি। এখানেই চার দিনের জন্য আমাদের কটেজ বুক করা রয়েছে। মেয়ে রিসেপসন থেকে চাবি নিয়ে এলে কটেজে ঢুকে ঘড়ির দিকে তাকিয়ে দেখি ৮টা ৩৫ বাজে। তবে এখনও দিনের আলো রয়েছে। যদিও আকাশ মেঘলা, গুঁড়ি গুঁড়ি বৃষ্টিও পড়ছে। আশপাশে ছড়িয়ে ছিটিয়ে আরও কয়েকটা কটেজ রয়েছে। আসার পথে কাছাকাছি কোনও লোকালয় চোখে পড়েনি। মেয়ে বলল, রিসেপশনে কোনও মানুষ নেই। বোর্ডে লেখা নির্দেশিকা দেখে চাবি নিয়ে এসেছে। নির্দেশিকায় কয়েকটা ফোন নম্বরও রয়েছে। বলা হয়েছে, যে কোনও নম্বরে ফোন করলে দূরের গ্রাম থেকে ডিম, দুধ, মুরগি পৌঁছে দেবে। আমাদের অবশ্য কোনও কিছুর প্রয়োজন নেই, সবই নিয়ে আসা হয়েছে।